Korkein oikeus on korottanut RAY:n entisen puheenjohtajan, silloisen kansanedustajan Jukka Vihriälän (kesk.) lahjustuomion törkeäksi.

Vihriälä toimi vuosina 2001–2009 Raha-automaattiyhdistyksen eli RAY:n hallituksen puheenjohtajana. Samana aikana RAY:n varoista myönnettiin kaikkiaan yli 20 miljoonan euron edestä avustuksia Nuorisosäätiölle, jolta Vihriälä sai oikeudettomat etuutensa.

KKO tuomitsi Vihriälän tänään tiistaina törkeästä lahjuksen ottamisesta ja virkavelvollisuuden rikkomisesta vuoden ja kahden kuukauden mittaiseen ehdolliseen vankeusrangaistukseen. Toisin kuin hovioikeus, KKO piti Vihriälän lahjusrikosta törkeänä ja korotti hovioikeuden tuomitsemaa rangaistusta kuudella kuukaudella.

Määräys lahjusrikoksella saatujen varojen menettämisestä valtiolle pysyi voimassa. Yhteensä Vihriälä joutuu korvaamaan valtiolle noin 35 000 euroa.

KKO:n tiedotteen mukaan Vihriälä oli vastaanottanut saamansa etuudet poliittiseksi tueksi katsottujen ylihintaisten taulukauppojen yhteydessä Nuorisosäätiöltä ja sen läheisyhtiöiltä vuosina 2001–2007 toimiessaan RAY:n hallituksen puheenjohtajana. Lisäksi Nuorisosäätiö oli kustantanut hänelle viisi Tallinnan matkaa. Samaan aikaan Nuorisosäätiölle oli myönnetty suuria avustuksia RAY:n hallituksen tekemien ehdotusten mukaisesti.

Vihriälän katsottiin saaneen yhteensä noin 35 000 euron oikeudettomat etuudet toiminnastaan RAY:ssä.

– Ottaen huomioon etuuksien huomattavan arvon, Vihriälän aloitteellisen ja toistuvan menettelyn sekä hänen vastuullisen asemansa yhteiskunnallisesti merkittävässä avustusjärjestössä, Vihriälän menettely katsottiin törkeäksi, KKO perustelee.

Ratkaisu löytyy KKO:n verkkosivuilta.